section_heading: Izvedbena djela
paragraph_text: Eksperimentalni projekt „Istovremeno drugi“ (2012.) temelji se na istraživačkom sistemu kojeg je Matija Ferlin započeo u projektu „Nastup“, svojoj prvoj koreografiji za više plesača, a nastavio u „Samicama“, svojoj prvoj režiji temeljenoj na tekstualnom predlošku. Tekst kojeg čitaju Ana Buljan i Marko Cindrić potpisuje Jasna Žmak, za dizajn scene zadužen je bio Mauricio Ferlin, glazbu je priredio Colin Stetson (Constellation Records), a izvođači predstave su Claudia Fancello, Tomislav Feller, Matija Ferlin, Liz Kinoshita i Roberta Milevoj. Razvijajući dalje plesački sistem baziran na kreaciji tijela lišenog prethodnog plesnog znanja te nastavljajući svoj interes za istraživanje odnosa pokreta i jezika, autor u novoj koreografiji koja nastaje na granici dramskog i plesnog izričaja, želi spojiti iskustvo i znanja steknuta kroz rad na spomenutim projektima. Istovremeno drugi je u specifičnom radnom procesu (dio koji se odvio u prirodi, na kampiranju na jugu Istre) okupio tri domaća plesača i dvije kanadske plesačice, uz široki tim ustaljenih suradnika. Odlazak u takvo atipično radno okruženje motiviran je željom za kreiranjem jedne malene radne zajednice koja je upućena jedino na samu sebe, s obzirom na to da se i sama predstava bavi pitanjem zajedništva, ispitivanjem uvjeta i kvaliteta socijalnog ponašanja određenih društvenih skupina, i to ne kroz tekstualni, već kroz fizikalni aspekt predstave. Sam materijal predstave stoga je djelomično generiran iz stvarnih situacija koje su se dogodile tijekom kamperskog suživota tima predstave. Želeći istražiti narativne mogućnosti apstraktnog pokreta, lišenog deskriptivnih kvaliteta i konotativnih svojstava, u sudaru s vrlo konkretnim dramskih govorom kao nositeljem značenja, ideja je pomaknuti granice ustaljene kreacije i percepcije kazališnog događaja, kroz stvaranje tjelesnih ekspresija koje tekst ne podržava na način na koji smo naviknuli u klasičnom kazališnom izričaju. Predstava je nastala u koprodukciji Istarskog narodnog kazališta – Gradsko kazalište Pula i Cankarjevog doma (Ljubljana).<ref>http://plesnamreza.hr/istovremeno-drugi/ Plesna mreža Hrvatske